**NÁRODNÁ RADA SLOVENSKEJ REPUBLIKY**

**VII. volebné obdobie**

Návrh

**ZÁKON**

z .............2017,

**ktorým sa mení a dopĺňa zákon č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov a ktorým sa mení zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení zákona č. 390/2011 Z. z., zákona č. 325/2012 Z. z., zákona č. 312/2013 Z. z., zákona č. 14/2015 Z. z., zákona č. 188/2015 Z. z., zákona č. 125/2016 Z. z. a zákona č. 57/2017 Z. z. sa mení a dopĺňa takto:

1. V § 33 ods. 2 písmeno b) znie

„b) školský poradca,“.

2. V § 33 ods. 2 sa vypúšťa písmeno c).

Doterajšie písmená d) až g) sa označujú ako c) až f).

3. V § 33 odsek 5 znie:

(5) Školský poradca zabezpečuje a podieľa sa na poskytovaní výchovného poradenstva v oblasti výchovy a vzdelávania podľa osobitného predpisu46) formou informačných, koordinačných, konzultačných, metodických a iných súvisiacich činností. Zároveň sprostredkúva odbornú terapeuticko-výchovnú činnosť podľa potrieb dieťaťa a žiaka. Školský poradca poskytuje kariérové poradenstvo a vykonáva činnosti v oblasti prípravy žiakov na ich ďalšie vzdelanie, kariérové smerovanie a na ich vstup na trh práce. Školský poradca koordinuje na škole a v školskom zariadení pedagogických asistentov a spolupracuje s odbornými zamestnancami. Činnosti školského poradcu môže vykonávať aj odborný zamestnanec.“.

4. V § 33 sa vypúšťa odsek 6.

Doterajšie odseky 7 až 13 sa označujú ako odseky 6 až 12.

5. V § 33 ods. 9 sa slová „výchovný poradca“ nahrádzajú slovami „školský poradca“ a vypúšťa sa čiarka a slová „kariérový poradca“.

6. V § 34 ods. 1 sa za písmeno e) vkladá nové písmeno f), ktoré znie:

„f) školský poradca,“.

Doterajšie písmeno f) sa označuje ako písmeno g).

**Čl. II**

Zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení zákona č. 462/2008 Z. z., zákona č. 37/2009 Z. z., zákona č. 184/2009 Z. z., zákona č. 37/2011 Z. z., zákona č. 390/2011 Z. z., zákona č. 324/2012 Z. z., zákona č. 125/2013 Z. z., zákona č. 464/2013 Z. z., zákona č. 307/2014 Z. z., zákona č. 377/2014 Z. z., zákona č. 61/2015 Z. z., zákona č. 188/2015 Z. z., zákona č. 125/2016 Z. z., zákona č. 216/2016 Z. z., zákona č. 56/2017 Z. z. sa mení takto:

1. V § 29 ods. 11 sa slovo „výchovného“ nahrádza slovom „školského“.

2. V § 130 ods. 3 písm. a) sa slovo „výchovný“ nahrádza slovom „školský“.

3. V § 130 ods. 5 sa slovo „Výchovný“ nahrádza slovom „Školský“.

4. § 134 vrátane nadpisu znie:

**„§ 134**

**Výchovné a kariérové poradenstvo**

(1) Výchovné a kariérové poradenstvo sa poskytuje deťom, zákonným zástupcom a zamestnancom škôl v školách podľa § 27 ods. 2 písm. b) až f) a v školských zariadeniach podľa § 112 ods. 1 písm. b), § 113 písm. c) prostredníctvom činnosti školských poradcov.

(2) Úlohou výchovného poradenstva je vykonávanie poradenstva pri riešení osobnostných, vzdelávacích, profesionálnych a sociálnych potrieb detí.

(3) Úlohou kariérového poradenstva je vykonávanie poradenstva pri riešení otázok kariérového a študijného smerovania žiaka, definovanie predpokladov žiaka, sprostredkovanie kvalitatívnych informácií o stredných školách a vysokých školách, sprostredkovanie informácií o zamestnanosti, priemernom príjme a uplatnení v jednotlivých odboroch, o duálnom vzdelávaní a o možnostiach ďalšieho štúdia alebo zamestnania s využitím relevantných štatistických údajov. Kariérové poradenstvo zahŕňa aj stretnutia so zamestnávateľmi, skupinové aktivity či návštevy stredných škôl a vysokých škôl.

(4) Školský poradca v prípade potreby sprostredkuje deťom a ich zákonným zástupcom pedagogické, psychologické, sociálne, psychoterapeutické, reedukačné služby a služby kariérového poradenstva, ktoré koordinuje v spolupráci s triednymi učiteľmi. Úzko spolupracuje so školským psychológom, školským špeciálnym pedagógom a odbornými zamestnancami poradenských zariadení.

(5) Odborno-metodickú pomoc v oblasti výchovného poradenstva poskytuje poradenské zariadenie spravidla podľa územnej pôsobnosti.“.

**Čl. III**

Tento zákon nadobúda účinnosť 1. septembra 2017.